เงินบาทเปิด 32.40/42
ธนาคารกรุงศรีอยุธยา รายงาน เงินบาทเปิด 32.40/42 อ่อนค่าลงเล็กน้อย คาดกรอบวันนี้ 32.35-32.50
26 มี.ค. 2553

ธนาคารกรุงศรีอยุธยา รายงาน เงินบาทเปิด 32.40/42 อ่อนค่าลงเล็กน้อย คาดกรอบวันนี้ 32.35-32.50
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.40/42 บาท/ดอลลาร์ อ่อนค่าลงอีกจากช่วงเย็นวานนี้ที่ปิดตลาดที่ระดับ 32.39/40 บาท/ดอลลาร์
"บาทอ่อนค่าลงเรื่อยๆ ตอนนี้มาอยู่ที่ 32.43/45 แล้ว นักลงทุนกลับไปกังวลปัญหาเศรษฐกิจในกรีซอีกครั้ง เพราะทางยุโรปไม่มีแผนที่จะออกมาช่วยเหลืออย่างจริงจังเสียที นักลงทุนจึงหันไปถือดอลลาร์ ทำให้ดอลลาร์กลับไปแข็งค่า รวมถึงมี flow ซื้อดอลลาร์คืนจากที่ก่อนหน้านี้ดอลลาร์อ่อนค่าลงไปมาก" นักบริหารเงิน กล่าว
พร้อมมองว่า การที่เงินบาทอ่อนค่าเป็นเพียงระยะสั้น เพราะโดยภาพรวมเงินบาทยังอยู่ในทิศทางที่น่าจะแข็งค่าต่อได้ เนื่องจากยังมี flow ไหลเข้าในตลาดหุ้นไทย รวมถึงการส่งออกยังเติบโตสูง
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 92.53/56 เยน/ดอลลาร์ ส่วนเงินยูโรอยู่ที่ระดับ 1.3305/3308 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 32.35-32.50 บาท/ดอลลาร์